**TUFANYE KAZI KWA DHAMIRA YA KWELI YA KUWATUMIKIA WATANZANIA**

Waziri Mkuu Mheshimiwa Kassim Majaliwa amewaasa watumishi wa umma kufanya kazi zao kwa bidii na kwa dhamira safi ya kuwatumikia watanzania huku wakiepuka ubadhirifu wa fedha za serikali katika utekelezaji wa miradi ya maendeleo na kumtaka Mkuu wa Wilaya Bukoba kushirikiana na Mkuu wa Mkoa Kagera kuwachukulia hatua kali wale wote watakaotumia vibaya fedha za serikali na kununua vifaa vilivyo chini ya kiwango.

Waziri Majaliwa ameyasema hayo alipokuwa akizungumza na wananchi wa Halmashauri ya Wilaya Bukoba katika viwanja vya Hospitali ya Wilaya hiyo katika eneo la Bujunangoma Kijiji Kanazi Kata Kemondo na kusisitiza kwamba serikali ya Tanzania imekusudia kuendelea kuwatumikia wananchi wake kwa kuhakikisha wanapata huduma bora za elimu, afya, maji na barabara.

“Katika kuhakikisha Halmashauri zinafikisha huduma kwa wananchi wake, serikali ilitoa fedha kwa ajili ya ujenzi wa majengo kumi ya hospitali ya Wilaya Bukoba zikiwemo wodi tatu za wanaume, wanawake na watoto, jengo la wagonjwa wa nje (OPD), jengo la kiliniki ya baba, mama na mtoto na jengo la utawala, na ununuzi wa vifaa tiba kama mashine za X-Ray na hata sasa juhudi za kuifanya hospitali hii kuwa kamili zinanendelea kwa kuhakikisha inakuwa na nyumba za madaktari na watumishi wa kutosha ambapo kupitia kibali cha ajira elfu nne (4,000) za watumishi wa afya ambacho Rais Samia amekwisha kukitoa tunatazamia Hospitali hii itanufaika kwa kupata nyongeza ya watumishi.”

Hata hivyo amewataka watumishi kumi na tano (15) waliopo sasa katika hospitali hiyo waendelee kuchapa kazi kwa uchache wao kuwahudumia wananchi.

Kwa upande wa elimu Waziri Majaliwa ametoa wito kwa wazazi kuendelea kuwapeleka watoto wao shule na kuendelea kushirikiana na serikali kutoa ulinzi mkali kwa watoto wa kike dhidi ya mimba za utotoni ili waweze kupata elimu bora na hatimaye kufikia ndoto zao.

Waziri Majaliwa amefanya ziara ya siku mbili katika Wilaya za Kyerwa, Karagwe, Ngara na Bukoba za Mkoa wa Kagera akikagua miradi ya kimkakati iliyotekelezwa na serikali katika Wilaya hizo na ameahidi kurejea tena mnamo mwezi Oktoba kwa ajili ya kuzuru Wilaya tatu zilizosalia ambazo ni Muleba, Biharamulo na Manispaa ya Bukoba.